Ráðast þarf í gífurlega margar aðgerðir til að bregðast við loftslagsbreytingum hér á landi, að mati skrifstofustjóra loftslagsþjónustu hjá Veðurstofunni, sem er á leið á loftslagsráðstefnu Sameinuðu þjóðanna, meðal annars til að læra af öðrum þjóðum.
Um fimmtíu manns frá Íslandi eru skráðir á loftslagsráðstefnu Sameinuðu þjóðanna sem hefst um helgina, þar af nítján í opinberu sendinefnd Íslands. Ein þeirra er Anna Hulda Ólafsdóttir, skrifstofustjóri Loftslagsþjónustu og aðlögunar hjá Veðurstofunni. Hún ætlar að komast að því hvað aðrar þjóðir eru að gera í aðlögunarmálum, það er aðlögun að áhrifum loftslagsbreytinga, og bera saman við Ísland.
Við erum að vissu leyti, eða ég vil nú varla segja að við séum eftir á, hin Norðurlöndin voru fyrr að stofna sér skrifstofur eða center eða slíkt að sjá um þessi mál þannig það er virkilega gagnlegt fyrir okkur hérna að fara að sjá hvað hin Norðurlöndin eru að gera betur.
Hvaða aðlögunaraðgerðir þyrfti til dæmis að fara í? þær eru gífurlega margar.
Anna segir að sérfræðingar Veðurstofunnar vinni að því að kortleggja gloppur í þessum málum, hvað megi rannsaka betur og vinna aðgerðaáætlun út frá því.
Það sem við erum að gera núna er að kortleggja hættuna fyrir allt ísland. hvað er það sem þarf að varast fyrir framtíðina. Og eins og fyrir úrkomuákefðina það er fullt sem við þyrftum að rannsaka betur til þess að sjá hvernig varnarvirki væri best að vera með í tengslum við svona skriður. Þessar skriður sem við sáum nýlega byrjuðu allar mjög neðarlega og það hefði mögulega verið hægt að minnka þær með mjög sterkri gróðurþekju. En það hefði sjálfsagt ekki stoppað þær í þessu tilfelli.
Og vísar Anna þá í skriðurnar í Kinn og Útkinn í Þingeyjarsveit fyrr í þessum mánuði. Á ráðstefnunni vonar Anna að raunhæf markmið náist milli þjóða um aðgerðir sem duga til að takmarka hlýnun jarðar.
OG taki svolítið stærri skref heldur en við höfum verið að gera áður, því við þurfum að fara að snúa blaðinu meira við en við höfum verið að gera hingað til.